མདང་དགོང་རྗེ་དམུ་དགེ་བསམ་གཏན་རྒྱ་མཚོ་མཆོག་འཁྲུངས་ནས་ལོ་བརྒྱ་འཁོར་བར་ལྷོ་ནུབ་མི་རིགས་སློབ་གྲྭ་ཆེན་མོ་ནས་རྗེས་དྲན་གྱི་རིག་གཞུང་བགྲོ་གླེང་ཚོགས་འདུ་བསྡུ་བའི་བརྡ་ཐོ་ང་ལ་འབྱོར་དུས་དགོང་མོའི་ཆུ་ཚོད་བཅུ་གཅིག་ལ་སླེབས་འདུགངའི་བསམ་པར་སང་ཉིན་སྔ་དྲོར་དེང་རབས་ནུབ་ཕྱོགས་རིག་རྩལ་གཞུང་ལུགས་ཀྱི་སློབ་ཁྲིད་ཆུ་ཚོད་གསུམ་དང་ཕྱེད་ཀར་ཡོད་སྟབས་རྗེས་དྲན་ཚོགས་འདུར་མི་ཞུགས་བསམ་ཞོར་ཕངས་པ་དང་བཅས་སློབ་མ་དེས་བསྐུར་ཡོང་བའི་བརྡ་སྦྱོར་ལ་ཡང་བསྐྱར་བལྟས་པ་ན།བོད་ཁུལ་ལྗོངས་ལྔ་ནས་མཁས་པ་བདུན་ཅུ་ལྷག་སྟེ།ཨ་ལགས་དོར་ཞི་རིན་པོ་ཆེ་དང་པཎ་ཆེན་སྐུ་ཕྲེང་བཅུ་གཅིག་པའི་ཡོངས་འཛིན་དགེ་བཤེས་ཤེས་རབ་རྒྱ་མཚོ་མཆོགཨ་ཁུ་བློ་བཟང་ལྷུན་གྲུབ་རྡོ་རྗེ།སྟག་ཚ་སྤྲུལ་སྐུ་ཚང་།སྤྲུལ་སྐུ་འཇམ་པོ་ཚང་།ཟླ་བ་བློ་གྲོས་མཆོགལྡོང་ཡོན་ཏན་རྒྱ་མཚོ་མཆོགརྒན་ཁ་སྒང་བཀྲ་ཤིས་ཚེ་རིང་།རྒན་ལྷ་མཆོག་རྒྱལ།རྒན་པདྨ་འབུམ།རྒྱལ་མོ་འབྲུག་པ་སོགས་ལས་གཞན།དམ་པ་ཁོང་གི་སྐུ་ཚ་དགེ་བཤེས་བསླབ་གསུམ་རྒྱ་མཚོ་དང་སྐུ་སྲིང་བདེ་མཆོག་སྐྱིད་སོགས་ཕེབས་ཡོད་པ་མ་ཟད།སོ་སོས་གསུང་བཤད་གལ་ཆེན་གནང་རྒྱུ་རེད་ཟེར།ཕྲན་ནི་བསོད་ནམས་དམན་པའི་སྟབས་ཀྱིས་རྗེ་དམུ་དགེ་མཆོག་གི་ཞལ་གསུང་ལ་དངོས་སུ་རོལ་བའི་སྐལ་བཟང་མ་ལྡན་ཡང་།ཁོང་གི་སྐལ་ལྡན་བུ་སློབ་དེ་དག་གི་གསུང་ལ་ཉན་པའི་གོ་སྐབས་འདི་འཆོར་མི་ཉན་སྙམ་སྟེ།སྤྱི་ཟླ་བཅུ་གཅིག་པའི་ཚེས་སུམ་ཅུའི་ཞོགས་པར་མྱུར་དུ་ལྷོ་ནུབ་མི་རིགས་སློབ་ཆེན་ལ་སོང་ནས་རང་གི་དགེ་བའི་བཤེས་གཉེན་དག་དང་བོད་ཀྱི་ཆེད་མཁས་མི་སྣ་རྣམས་ལ་མཇལ་བ་དེ་ནི་རང་ལ་མཚོན་ན་བཀྲ་ཤིས་པའི་རྟེན་འབྲེལ་གྱི་ཉིན་ཞིག་ཡིན།